漢齋中夜坐有感
作者：陸游
朝代：宋

paragraphs: 荒山爲城溪作壕，風鼓巨木聲翻濤。
鴟梟乘屋彈不去，狐狸欺人怒竪毛。
雨來紅鶴更可惡，争巢一似嬰兒號。
城孤屋老草木茂，正坐人少此輩豪。
急呼五百具畚鍤，欲掀窟穴窮腥臊。
忽然語罷却自笑，殘年何至與汝鏖。
浣花江色緑如黛，春波灔灔浮輕舠。
行當繫纜柳陰下，仰聽鶯語傾香醪。